text: 23-årig varetægtsfængslet for voldtægt og røveri
  24 juni 2016 kl. 11.15
  Retten i Kolding har fredag varetægtsfængslet en 23-årig mand ved et grundlovsforhør for voldtægt og røveri. 
  En 23-årig mand er fredag blevet varetægtsfængslet og sigtet for voldtægt og røveri af godt 10.000 kroner i kontanter. Begge forhold er ifølge Sydøstjyllands Politi begået i en kælderlejlighed på Vardevej i Vejle torsdag mellem klokken ca. 05.20 og klokken 06.00. Manden skulle derudover både have truet den forurettede kvinde med en kniv og slået hende i hovedet med knyttet hånd.
  Det oplyser Sydøstjyllands Politi i en pressemeddelelse.  
  Den 23-årige nægtede sig i grundlovsforhøret skyldig i røveri og voldtægt, men han erkendte, at han havde været i lejligheden på gerningstidspunktet.
  Den 23-årige er foreløbig fængslet i fire uger, da retten vurderede, at der var mulighed for, at han kunne påvirke efterforskningen, hvis han var på fri fod.
  